Harald Nortun

NESTEN SAMAN

Dikt

Oslo 2013

© 2013 Det Norske Samlaget

www.samlaget.no

Tilrettelagt for eBok av BookPartnerMedia, København 2013

ISBN 978-82-521-8520-1

Om denne boka

Kanskje du akkurat no er åleine.

Kanskje du trur at ingen bryr seg.

Kanskje du trur at ingen ser deg.

Kanskje du trur at du ikkje er bra nok.

Kanskje du trur at ingen veit kven du er.

Kanskje du ikkje kan førestelle deg

at det finst nokon som tenkjer på deg

og berre på deg

kvar dag, kvar time,

kvart minutt og sekund.

Går det an å vere forelska i den suraste

på heile skulen?

Går det an å vere nesten saman?

Harald Nortun

NESTEN SAMAN

Dikt

Oslo 2013

Ditt og mitt ansikt

Vi går på same skule.

Vi tek same buss

kvar einaste morgon

og kvar einaste ettermiddag.

Du ser meg aldri.

Ikkje i dag heller.

Men eg kan sjå deg

utan at du ser meg.

Ansiktet ditt speglar seg

i bussvindauget.

Auge og kinn, nase og munn.

Og i det same spegelbiletet

kan eg sjå mitt eige ansikt.

Du og eg i same vindauge.

Ditt og mitt ansikt

nesten saman.

Eg bøyer meg litt fram.

Kjem nær deg i bussglaset.

Du sit som før.

Rører deg ikkje.

Eg bøyer meg endå litt fram,

og endå litt.

Nasen min

er nesten borti nasen din

der i spegelbiletet.

Eg legg hovudet litt på skakke.

Munnen min rører munnen din.

Eg lukkar auga.

Opnar leppene.

Så gjer vi det.

Kysser.